作者:劉氏
標題:沁園春
內容:我生不辰，逢此百罹，況乎亂離。奈惡因緣到，不夫不主，被擒捉去。為妾為妻。父母公姑，弟兄姐妹，流落不知東與西。心中事，把家書寫下，分付伊誰。越人北向燕支。回首望、雁峰天一涯。奈翠鬟雲軟，笠兒怎帶，柳腰春細，馬性難騎。缺月疏桐，淡煙衰草，對此如何不淚垂。君知否，我生於何處，死亦魂歸。